SET เปิดร่วงกว่า 10 จุดตามตลาดหุ้นทั่วโลกวิตกเหตุก่อการร้ายปารีส
SET เปิดร่วงกว่า 10 จุดตามตลาดหุ้นทั่วโลกวิตกเหตุก่อการร้ายปารีส โดย SET ล่าสุด 10.01 น. อยู่ที่ 1,371.37 จุด ลดลง 11.09 จุด หรือ 0.80% มูลค่าซื้อขาย 2.37 พันล้านบาท
16 พ.ย. 2558

ผู้สื่อข่าวรายงาน ดัชนี SET เปิดตลาดร่วงลงทันทีกว่า 10 จุด ในทิศทางเดียวกับตลาดหุ้นโลกและตลาดหุ้นเอเชียที่เปิดตลาดเช้านี้ปรับตัวลง ขณะที่โบรกมองเหตุวินาศกรรมในปารีสกระทบตลาดหุ้นทั่วโลกรวมทั้งตลาดหุ้นไทยแค่ช่วงสั้นเท่านั้น แนะรอสะสมหุ้นบริเวณ 1,370-1,365 จุด
โดย SET ล่าสุด 10.01 น. อยู่ที่ 1,371.37 จุด ลดลง 11.09 จุด หรือ 0.80% มูลค่าซื้อขาย 2.37 พันล้านบาท
บล.ทรีนีตี้ คาด SET Index ปรับตัวลงในวันนี้จากปัจจัยกดดันหลายปัจจัยได้แก่
          1) เหตุวินาศกรรมในปารีส (เป็นปัจจัยเชิง Sentiment ไม่ได้มีผลกระทบโดยตรงต่อไทย)
          2) ตัวเลข GDP ของญี่ปุ่นประจำไตรมาส 3 ที่ออกมาแย่กว่าคาดในช่วงเช้าวันนี้ (เกิดขึ้นในช่วงเวลาที่ BoJ ไม่แสดงท่าทีจะผ่อนคลายนโยบายการเงิน ซึ่งถือเป็นเรื่องที่ไม่ค่อยดีต่อตลาดทุน)
          3) การปรับตัวลงของตลาดหุ้นจีนหลังคณะกรรมการกำกับหลักทรัพย์ของจีน (CSRC) คุมเข้มการปล่อยเงินกู้เพื่อซื้อหุ้น โดยลดวงเงินสูงสุดลงกึ่งหนึ่ง (ปัจจัยนี้อาจทำให้ Fund Flow มีการไหลออกจาก Emerging market ช่วงสั้น)
          4) การปรับตัวลงของราคาน้ำมันดิบ (ล่าสุดอยู่ในระดับต่ำสุดในรอบ 3 เดือน)
          5) สัญญาณ Fund flow ที่ยังคงอ่อนแรง โดยนักลงทุนต่างชาติยังคงเดินหน้าขายสุทธิทั้ง 3 ตลาดอย่างมีนัยสำคัญ แถมเมื่อวันศุกร์ยังได้ Short สุทธิในตลาดล่วงหน้าอีกกว่า 7,700 สัญญาซึ่งเป็นการเปิดสถานะส่วนใหญ่
 
 